Cibus Pluxee

Cibus Pluxee (בתעתיק: "סיבוס פלאקסי") היא חברה המספקת הטבות לעובדים, הזמנת ארוחות במשלוח ותשלומים במסעדות, וכן רכישה ברשתות מזון, נוחות ופארם. נכון ל-2023, סיבוס משתפת פעולה עם כ-9,000 מסעדות ומספקת שירותים לכ-4,000 חברות וארגונים במגזר ההייטק ובמגזר הציבורי, שבהם כ-420,000 עובדים ועובדות.[דרוש מקור] מנכ"ל החברה החל מ-2021 הוא איתן זינגר. סיבוס נוסדה כסטארטאפ ב-1998, על ידי ירון קומרוב ומשה קריינר. מטרתה הייתה לחבר בין מעסיקים למסעדות באזור התעשייה של הרצליה, כדי לספק לעובדים ארוחות בדרך יעילה וקלה, הן במשלוחים והן בישיבה במסעדות. כעבור ארבע שנים, ב-2002, הוחלפו שוברי הנייר ששימשו את לקוחות החברה בכרטיסי הסעדה המכונים "כרטיס סיבוס". ב-2008 רכשה קבוצת המשביר לצרכן 50% מהחברה תמורת 4.1 מיליון ש"ח, וב-2009 רכשה 34.6% נוספים, תמורת 4.1 מיליון ש"ח. כעבור ארבע שנים ב-2012 נמכרה סיבוס שנית, כעת לקונצרן Sodexo הבינלאומי תמורת 105 מיליון שקל, ששיקפו למשביר לצרכן תשואה של כ-1,000% על הרכישה שבוצעה ב-2008. בעת המכירה החזיקה קבוצת המשביר לצרכן 81% מהחברה. ביוני 2023 עברה החברה מיתוג מחדש, ושינתה את שמה ל-"Cibus Pluxee", כחלק ממהלך ספין-אוף של חברת האם Sodexo שבוצע באותה שנה, בו פוצלה פעילות מחלקת השוברים וההטבות לחברה נפרדת, בשם Pluxee. באמצעות ההסדר של סיבוס יכולים ארגונים להעמיד לעובדיהם תקציב ארוחות יומי או חודשי, על פי מדיניות שנקבעת מראש. המעסיק מחויב בארוחותיהם של העובדים, והוצאה זו נחשבת לו הטבה החייבת במס. לבחירתו של הארגון מה יהיה גובה התקציב לעובד, האם יתאפשרו הזמנות בכל ימות השבוע או בימים מסוימים בלבד, בשעות העבודה או בכל שעות היממה, למשרדי הארגון בלבד או גם לבתיהם של העובדים ולכתובות אחרות. אם גובה החיוב של העובד גבוה מהתקציב שהעמיד לו הארגון, יכול העובד לחייב את כרטיס האשראי שלו בהפרש באופן אוטומטי. סיבוס גובה עמלה מהמסעדות החברות בהסדר, ובתמורה זוכים המסעדנים לצמיחה בביקושים. ב-2015 השיקה החברה אפליקציית הזמנות, המאפשרת איתור מסעדות והזמנת ארוחות באמצעות טלפון חכם. בעת השקתה נקראה האפליקציה mySodexo, אך הקהל הישראלי התקשה להתרגל לשם החדש והוא שונה לשם Cibus Sodexo. האפליקציה אפשרה לראשונה תשלום באמצעות קוד אישי בטלפון (ללא כרטיס פלסטיק), חלוקת תשלום בין מספר עובדים, תזמון של ההזמנה למועד מאוחר יותר ועוד. במקביל לאפליקציה מפעילה החברה גם אתר הזמנות, צ'אטבוט לשירות ותמיכה, אתר שיווקי ואפליקציה באנגלית. בשנת 2019 חתמה סיבוס הסכם שיתוף פעולה אסטרטגי עם חברת השליחויות הבינלאומית Wolt, המאפשר ללקוחותיה לבצע הזמנות דרך אפליקציית Wolt ולשלם דרך סיבוס. הסכם זה העניק לסיבוס יתרון יחסי משמעותי על פני מתחרותיה, שכן הוא אפשר לה להרחיב במידה ניכרת את מבחר המסעדות, אם כי באזורי החלוקה של Wolt בלבד, וכן להציע ללקוחותיה את שירות המשלוחים המהיר של Wolt ואת תכונת המעקב אחרי מיקום השליח. החל משנת 2022 מאפשרת סיבוס ללקוחותיה לרכוש באמצעות ההסדר גם ברשתות מזון, בחנויות נוחות, בבתי טבע ובחנויות פארם, וכך ביכולתם לרכוש גם מוצרים שאינם ארוחות. מלבד פעילותה בתחום הארוחות לעובדים, סיבוס מייצרת גם אירועים ותוכן לצוותי משאבי אנוש ולמסעדנים, ביניהם "האקדמיה של סיבוס", שבה מוצעים למסעדנים כלים מקצועיים מעולמות המסעדנות והשיווק. תן ביס אתר האינטרנט הרשמי של Cibus Pluxee Cibus Pluxee, ברשת החברתית פייסבוק Cibus Pluxee, ברשת החברתית אינסטגרם ליאור זנו, אקזיט ענק למשביר: סיבוס ארוחות נמכרת ב-105 מיליון שקל, באתר TheMarker‏, 27 בפברואר 2012 אורנה יפת, איתן זינגר מונה למנכ"ל חברת סיבוס סודקסו, באתר כלכליסט, 12 ביולי 2021 אילנית חיות, ‏המשביר החדש לצרכן רוכשת 50% מחברת סיבוס ארוחות עסקיות לפי שווי של 5 מיליון שקל, באתר גלובס, 10 בפברואר 2008 אילנית חיות, ‏קבוצת המשביר מגדילה את אחזקותיה בחברת סיבוס תמורת 4.1 מיליון שקל, באתר גלובס, 11 במרץ 2009 ליאור זנו, אקזיט ענק למשביר: סיבוס ארוחות נמכרת ב-105 מיליון שקל, באתר TheMarker‏, 27 בפברואר 2012 סיבוס-סודקסו יוצאת לתהליך מיתוג מחדש: כך תיקרא החברה, באתר אייס, 18 ביוני 2023 דיאנה מנדיה, France's Sodexo to spin off its voucher business, באתר רויטרס, 5 באפריל 2023 Sodexo תמותג מחדש ותיקרא Cibus Sodexo, באתר E-food, 16 בנובמבר 2017